Source: https://op.europa.eu/webpub/eca/special-reports/ethics-13-2019/sl/
Timestamp: 2020-01-21 05:43:54+00:00
Document Index: 3361248

Matched Legal Cases: ['Sodišče ', 'Sodišče ', 'Sodišče ', 'Sodišče ', 'Sodišče ', 'Sodišče ', 'Sodišče ']

﻿ Posebno poročilo: Etični okviri revidiranih institucij EU
Vsebina slovenščina
Obseg revizije in revizijski pristop
Zaključki in priporočila
Odgovori Sveta
Odgovori Komisije
Revizijska ekipa
Posebno poročilo: Etični okviri revidiranih institucij EU
št.13 2019
Etične okvire revidiranih institucij EU bi bilo mogoče še izboljšati
(v skladu z drugim pododstavkom člena 287(4) PDEU)
O poročilu: Sodišče je v tem posebnem poročilu ocenilo, ali so etični okviri Evropskega parlamenta, Sveta Evropske unije in Evropskega sveta ter Evropske komisije dobro uveljavljeni. Preučilo je vse ravni uslužbencev in članov ter z anketo analiziralo, kako dobro uslužbenci institucij poznajo etične okvire. Izvajanje etičnih okvirov v revidiranih institucijah ni bilo vključeno v revizijo.
Sodišče je prišlo do zaključka, da so revidirane institucije večinoma vzpostavile ustrezne etične okvire, ki pa bi jih bilo mogoče še izboljšati. Ugotovilo je, da ni skupnega etičnega okvira EU, ki bi urejal delo predstavnikov držav članic v Svetu.
Pri reviziji so bile ugotovljene tudi nekatere slabosti in področja za uskladitev etičnih okvirov, pa tudi primeri dobre prakse. Revidirane institucije naj izboljšajo svoje etične okvire, jih s sodelovanjem uskladijo in si še naprej prizadevajo za izmenjavo dobrih praks na področju etike ter izboljšajo poznavanje etičnega okvira in kulture med uslužbenci ter njihovo dojemanje teh zadev.
Ta publikacija je na voljo v 23 jezikih in v naslednjem formatu:
Etično ravnanje v javnih zadevah pomeni, da morajo javni uslužbenci in tisti, ki opravljajo javno funkcijo, služiti javnemu interesu, ustrezno upravljati javna sredstva in sprejemati poštene odločitve. To prispeva k boljšemu finančnemu poslovodenju in večjemu zaupanju javnosti, ki sta nujna za uspeh javnih politik. Vsako neetično vedenje uslužbencev in članov ali poslancev institucij in organov Evropske unije (EU) pritegne velik interes javnosti in zmanjša zaupanje v EU. Zato je tako pomembno, da institucije vzpostavijo ustrezne etične okvire in tako zagotovijo, da se tveganje neetičnega vedenja zmanjša na najnižjo možno raven.
Pri reviziji je bilo ocenjeno, ali so etični okviri revidiranih institucij EU dobro uveljavljeni. V revizijo so bile zajete vse ravni uslužbencev in članov naslednjih institucij: Evropskega parlamenta (Parlament), Sveta Evropske unije in Evropskega sveta (Svet) ter Evropske komisije (Komisija). Sodišče je med uslužbenci teh institucij opravilo tudi anketo, da bi ocenilo njihovo poznavanje etičnega okvira. Izvajanja etičnega okvira ni ocenilo.
Sodišče je prišlo do zaključka, da so revidirane institucije večinoma vzpostavile ustrezne etične okvire, ki pa bi jih bilo mogoče še izboljšati. Ugotovilo je, da Svet nima skupnega etičnega okvira, ki bi urejal delo predstavnikov držav članic.
Pri reviziji, ki jo je opravilo Sodišče, so bile ugotovljene nekatere slabosti (od katerih se vse ne nanašajo na vse revidirane institucije) v zvezi:
s splošnimi strategijami na področju etike (Parlament in Svet),
s formalizacijo postopkov za preverjanje izjav in pripravo jasnejših smernic o merilih za ocenjevanje za uslužbence (Parlament, Svet in Komisija),
z okrepitvijo pregledov izjav članov ali poslancev tako, da se uvede standardni pisni postopek (Parlament in Komisija),
s politiko glede daril in pogostitve (Parlament, Svet in Komisija),
s prijavljanjem nepravilnosti (Parlament) ter
z določbami glede obdobja po preteku mandata (Parlament)
Sodišče je odkrilo tudi področja, na katerih bi bilo za etične okvire koristno, če bi se medinstitucionalno uskladili (npr. zunanje dejavnosti uslužbencev ter izjave o dejavnostih zakoncev in partnerjev članov ali poslancev), pa tudi primere dobre prakse.
Sodišče je izvedlo anketo na reprezentativnem vzorcu uslužbencev revidiranih institucij. Čeprav je približno polovica uslužbencev svoje poznavanje etičnega okvira ocenila kot dobro ali zelo dobro, rezultati ankete kažejo mešano sliko tega, kako dobro uslužbenci poznajo etične zadeve in kako jih dojemajo. Toda rezultati se med institucijami in kategorijami uslužbencev razlikujejo.
Sodišče predstavlja priporočila za pomoč revidiranim institucijam pri:
izboljšanju njihovih etičnih okvirov,
sodelovanju za uskladitev elementov njihovih etičnih okvirov in nadaljnjih prizadevanjih za izmenjavo dobre prakse o etičnih zadevah ter
izboljšanju tega, kako dobro uslužbenci poznajo etični okvir in kulturo ter kako ju dojemajo.